**B. Osobitná časť**

**K čl. I**

**K bodom 1 a 50**

Keďže právo Európskej únie ustanovujúce školský program explicitne neustanovuje, že sa pomoc na vykonávanie školského programu poskytuje vo forme finančných prostriedkov, navrhovaným nariadením vlády sa táto forma jej poskytovania v Slovenskej republike jednoznačne ustanovuje.

**K bodom 1, 2, 4, až 6, 17, 20, 26, 29, 31, 32, 34, 41 a 56 až 60**

Precizujú sa formulácie používané v novelizovanom nariadení vlády.

**K bodu 3**

Ustanovuje sa, že sprievodné opatrenia zahŕňajúce ochutnávku ovocia a zeleniny alebo mlieka a mliečnych výrobkov deťmi prijatými v materských školách prevádzkovaných v Slovenskej republike, žiakmi prijatými v základných školách prevádzkovaných v Slovenskej republike alebo deťmi alebo žiakmi so špeciálnymi výchovno-vzdelávacími potrebami prijatými v školách pre takéto deti alebo žiakov prevádzkovaných v Slovenskej republike (ďalej len „škola“), na ktorých vykonávanie novelizované nariadenie vlády v znení navrhovaného nariadenia vlády upravuje poskytovanie pomoci, zahŕňajú len ochutnávku školského ovocia a zeleniny alebo školského mlieka a mliečnych výrobkov. Táto zmena je navrhovaná až s účinnosťou od začiatku školského roka 2021/2022.

**K bodu 7**

 Jednoznačne sa ustanovuje, že na to, aby bolo na dodávanie alebo distribúciu poľnohospodárskeho výrobku školského ovocia a zeleniny alebo školského mlieka a mliečneho výrobku v rámci vykonávania školského programu možné poskytnúť pomoc, tento poľnohospodársky výrobok musí spĺňať nielen požiadavky na kvalitu, bezpečnosť a hygienu podľa osobitných predpisov, ale aj špeciálne požiadavky ustanovené pre poľnohospodárske výrobky ovocia a zeleniny alebo mlieka a mliečnych výrobkov, ktoré sú dodávané alebo distribuované v rámci vykonávania školského programu. Takýmito špeciálnymi požiadavkami sú najmä zákazy a obmedzenia určitých zložiek v týchto poľnohospodárskych výrobkoch, ustanovené v čl. 23 ods. 6 nariadenia (EÚ) č. 1308/2013 v platnom znení.

**K bodom 8, 13 až 16, 19, 25, 36, 42, 44 až 49**

 Legislatívno-technické úpravy textu.

**K bodu 9**

 Precizuje sa, že vnútroštátne povolený obsah cukru v školskom mlieku a mliečnych výrobkoch uvedených v prílohe V k nariadeniu (EÚ) č. 1308/2013 v platnom znení, dodávaných alebo distribuovaných v rámci vykonávania školského programu, je podľa čl. 10 ods. 2 delegovaného nariadenia Komisie (EÚ) 2017/40 z 3. novembra 2016, ktorým sa dopĺňa nariadenie Európskeho parlamentu a Rady (EÚ) č. 1308/2013 v súvislosti s pomocou Únie na dodávanie ovocia a zeleniny, banánov a mlieka vo vzdelávacích zariadeniach a ktorým sa mení vykonávacie nariadenie Komisie (EÚ) č. 907/2014 (*Ú. v. EÚ L 005 10.1.2017*) vnútroštátne povoleným obsahom cukru zaradeným pod položku nomenklatúry tovaru stanovenej Európskou komisiou (ďalej len „KN“) s číselným kódom 1701 alebo 1702.

**K bodu 10**

 Upresňuje sa, že analýzy zloženia školského mlieka a mliečnych výrobkov majú byť vykonané laboratóriom, v ktorom je vykonávanie takýchto analýz akreditované vnútroštátnym akreditačným orgánom podľa čl. 2 ods. 11 nariadenia Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje nariadenie (EHS) č. 339/93 (*Ú. v. ES L 218, 13.8.2008*) ako vykonávanie špecifických činností posudzovania zhody podľa čl. 2 ods. 12 nariadenia (ES) č. 765/2008 (ďalej len „posudzovanie zhody“) podľa noriem podľa čl. 2 ods. 1 nariadenia Európskeho parlamentu a Rady (EÚ) č. 1025/2012 z 25. októbra 2012 o európskej normalizácii, ktorým sa menia a dopĺňajú smernice Rady 89/686/EHS a 93/15/EHS a smernice Európskeho parlamentu a Rady 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES a 2009/105/ES a ktorým sa zrušuje rozhodnutie Rady 87/95/EHS a rozhodnutie Európskeho parlamentu a Rady č. 1673/2006/ES (*Ú. v. EÚ L 316 14.11.2012*), a prípadne aj podľa určitých dodatočných požiadaviek vrátane tých, ktoré sú stanovené v príslušných sektorových systémoch. Jedná sa o presný popis akreditácie podľa čl. 2 ods. 10 nariadenia (ES) č. 765/2008 ako harmonizovaného potvrdenia o tom, že orgán posudzovania zhody podľa čl. 2 ods. 13 nariadenia (ES) č. 765/2008, ktorým je v tomto prípade prevádzkovateľ uvedeného laboratória, spĺňa požiadavky na vykonávanie špecifických činností posudzovania zhody, v tomto prípade analýz zloženia školského mlieka a mliečnych výrobkov.

**K bodom 11 a 33**

 Nanovo sa vymedzuje, aká dokumentácia sa má v rámci schvaľovania poskytovania pomoci na distribúciu školského mlieka a mliečnych výrobkov deťom alebo žiakom prijatým v školách (ďalej len „dieťa alebo žiak“) predkladať k automatom, ktoré mliečne výrobky vydávajú (ďalej len „automat“), a prostredníctvom ktorých má byť táto distribúcia zabezpečovaná. Jedná sa hlavne o vymedzenie toho, aké technické zabezpečenie automatov sa má touto ich dokumentáciou deklarovať, a to predovšetkým vo vzťahu k vykonávaniu distribúcie školského mlieka a mliečnych výrobkov deťom alebo žiakom v rámci školského programu prostredníctvom týchto automatov v súlade s pravidlami vykonávania školského programu, ktoré ustanovuje Európska únia a Slovenská republika, ako aj vo vzťahu k overiteľnosti reálneho vykonania tejto distribúcie školského mlieka a mliečnych výrobkov v rámci školského programu. V prípade priamej distribúcie školského mlieka a mliečnych výrobkov deťom alebo žiakom osobou, ktorá má na takúto distribúciu schválené poskytovanie pomoci, totiž škola, v ktorej sa takáto distribúcia uskutočňuje, nemusí mať informácie o množstvách takto distribuovaného mlieka a mliečnych výrobkov jej deťom alebo žiakom, alebo o zaplatených úhradách za tieto poľnohospodárske výrobky, a tak možno tieto informácie na účely konania o poskytnutí pomoci na takúto distribúciu týchto poľnohospodárskych výrobkov získať len z toho článku, ktorý túto distribúciu fakticky zabezpečoval, a ktorým je v prípade použitia automatov práve tento automat, v ktorom sa potrebné údaje na daný účel automaticky zaznamenávajú. Ak by sa spôsob distribúcie školského mlieka a mliečnych výrobkov deťom alebo žiakom v rámci vykonávania školského programu zmenil, distribútor bude na účely konania o poskytnutí pomoci na distribúciu školského mlieka a mliečnych výrobkov deťom alebo žiakom predkladať aj novú informáciu o tomto spôsobe distribúcie.

**K bodu 12**

Ustanovuje sa, že poskytovanie pomoci na dodávanie alebo distribúciu školského ovocia a zeleniny alebo školského mlieka a mliečnych výrobkov pre deti alebo žiakov, na sprievodné opatrenia podľa § 1 písm. c) novelizovaného nariadenia vlády (ďalej len „slovenské sprievodné opatrenia“) alebo na propagáciu školského programu vykonávaného v Slovenskej republike možno schváliť najviac na obdobie trvajúce do konca obdobia trvania stratégie vykonávania školského programu v Slovenskej republike. Trvanie tejto stratégie sa totiž môže podľa práva Európskej únie meniť, a rovnako sa môže nahradiť úplne novou stratégiou, vzhľadom k čomu nie je dôvodné, aby bol koniec trvania aktuálnej stratégie vykonávania školského programu v Slovenskej republike pevne ustanovený priamo vo vnútroštátnom predpise upravujúcom vykonávanie školského programu v Slovenskej republike, keďže sa jedná o termín podliehajúci zmenám v dokumente nelegislatívnej povahy, ktorý je však záväzný vo vzťahu k Európskej únii.

**K bodu 18**

 Vzhľadom na existenciu právnych predpisov upravujúcich proces komunikácie s orgánmi verejnej správy, akými sú predovšetkým správny poriadok v znení neskorších predpisov a zákon o e-Governmente v znení neskorších predpisov, je ustanovenie o možnosti poskytovať takému orgánu verejnej správy v elektronickej alebo listinnej podobe vyslovene nadbytočné.

**K bodom 21 a 22**

Vo vzťahu k výnimkám z pravidiel o maximálnom podiele porcií poľnohospodárskych výrobkov v sektore výrobkov zo spracovaného ovocia a zeleniny podľa čl. 1 ods. 2 písm. j) v nadväznosti na časť X prílohy I k nariadeniu (EÚ) č. 1308/2013 (ďalej len „spracované ovocie a zelenina“) na celkovom množstve porcií školského ovocia a zeleniny, dodaných v rámci vykonávania školského programu jednou osobou pre deti alebo žiakov jednej školy, o dodávaní alebo distribúcii školského ovocia a zeleniny alebo školského mlieka a mliečnych výrobkov pre deti alebo žiakov v rámci vykonávania školského programu jednou osobou najmenej počas dvoch realizačných období podľa § 2 písm. i) novelizovaného nariadenia vlády (ďalej len „realizačné obdobie“) jedného školského roka, a o dodávaní alebo distribúcii školského ovocia a zeleniny alebo školského mlieka a mliečnych výrobkov jednou osobou pre deti alebo žiakov všetkých škôl, na dodávanie alebo distribúciu týchto poľnohospodárskych výrobkov pre deti alebo žiakov ktorých bola tejto osobe pridelená maximálna výška pomoci, aspoň počas jedného realizačného obdobia daného školského roka, sa precizuje, že tieto výnimky sa uplatňujú aj v prípade, že je prevádzka daných škôl obmedzená len počas časti daného realizačného obdobia. V takomto význame sú tieto výnimky z uvedených pravidiel naformulované aj v účinnom znení novelizovaného nariadenia, avšak v záujme o odstránenie prípadných rozporov pri aplikácii uvedených ustanovení sa explicitne ustanovuje, že tieto výnimky sa skutočne uplatňujú aj v prípade obmedzenia prevádzky daných škôl len počas určitej obmedzenej časti realizačného obdobia.

**K bodu 23**

Ustanovujú sa nové povinnosti škôl, pre deti alebo žiakov ktorých sa v rámci vykonávania školského programu dodávajú poľnohospodárske výrobky školského ovocia a zeleniny alebo školského mlieka a mliečnych výrobkov. Prvou z nich je logicky vyplývajúca povinnosť týchto škôl distribuovať tieto poľnohospodárske výrobky, ktoré jej boli v rámci vykonávania školského programu dodané, svojim deťom alebo žiakom. Pokiaľ by totiž tieto poľnohospodárske výrobky týmto deťom alebo žiakom nakoniec distribuované neboli, nebolo by na ich dodanie danej škole možno poskytnúť pomoc, a to nielen z hľadiska vnútroštátneho práva, ale ani z hľadiska práva Európskej únie. Druhou z týchto povinností je povinnosť rešpektovať zákaz upraviť tieto poľnohospodárske výrobky spôsobom, ktorým by stratili povahu oprávneného ovocia a zeleniny podľa § 2 písm. p) novelizovaného nariadenia vlády v znení navrhovaného nariadenia vlády (ďalej len „oprávnené ovocie a zelenina“) alebo oprávneného mlieka a mliečneho výrobku podľa § 2 písm. o) novelizovaného nariadenia vlády (ďalej len „oprávnené mlieko a mliečne výrobky“), napríklad pridaním zložiek podľa čl. 23 ods. 6 nariadenia (EÚ) č. 1308/2013 v platnom znení, ktoré na tento účel nie sú v Slovenskej republike povolené, ako je do určitej veľkosti ustanoveného podielu povolený napríklad cukor zaradený pod položku KN s číselným kódom 1701 alebo 1702 a med v školskom mlieku a mliečnych výrobkoch uvedených v prílohe V k nariadeniu (EÚ) č. 1308/2013 v platnom znení. Ak teda školské ovocie a zeleninu alebo školské mlieko a mliečne výrobky v rámci vykonávania školského programu deťom alebo žiakom distribuujú ich školy z poľnohospodárskych výrobkov, ktoré im boli na tento účel dodané, musia im ich distribuovať v neupravenom stave, alebo v stave, ktorý nevylučuje, aby boli tieto poľnohospodárske výrobky naďalej považované za oprávnené ovocie a zeleninu alebo oprávnené mlieko a mliečne výrobky. Tieto povinnosti sa zavádzajú až od začiatku školského roka 2021/2022.

**K bodu 24**

 Upravujú sa ustanovenia o najvyššej úhrade, ktorú možno za poľnohospodárske výrobky školského ovocia a zeleniny alebo školského mlieka a mliečnych výrobkov žiadať v rámci školského programu. Vo svojej podstate je táto úhrada doplatkom od školy alebo od dieťaťa alebo žiaka, prípadne od tretej strany – sponzora, ktorým sú tieto poľnohospodárske výrobky v rámci vykonávania školského programu dodávané, a spolu s pomocou za toto ich dodanie tvorí súčasť celkovej protihodnoty za toto ich dodanie. Keďže z finančných prostriedkov Európskej únie sa pomoc nemôže poskytovať na pokrytie DPH, novelizované nariadenie vlády povoľuje, aby sa za poľnohospodárske výrobky, dodávané alebo distribuované v rámci školského programu, žiadala aj takáto úhrada, ktorej hlavnou funkciou je pokrytie DPH za tieto poľnohospodárske výrobky. Navrhované nariadenie vlády však zavádza dodatočnú pomoc na dodávanie alebo distribúciu poľnohospodárskych výrobkov v rámci školského programu, ktorá má zas slúžiť aj na pokrytie tejto úhrady. Ak by táto dodatočná pomoc, ktorá by bola samozrejme poskytovaná výlučne z prostriedkov štátneho rozpočtu, bola poskytovaná v dostatočne vysokej výške na pokrytie celej tejto úhrady, tieto poľnohospodárske výrobky by sa z pohľadu príslušných škôl, detí alebo žiakov pre tieto deti alebo žiakov v rámci školského programu dodávali alebo distribuovali úplne zadarmo, nakoľko celá protihodnota za toto ich dodanie alebo distribúciu by bola tvorená len pomocou – a to základnou a dodatočnou. Zachováva sa ustanovenie, podľa ktorého sa výška tejto najvyššej úhrady, uvedená v prílohách č. 1 a 2 k novelizovanému nariadeniu, progresívne zvyšuje až na úroveň DPH, pokiaľ by hodnota uvedená v týchto prílohách nepokrývala celú jej výšky podľa aktuálnej sadzby.

**K bodu 27**

 Z vyhlásenia školy o množstvách školského ovocia a zeleniny a školského mlieka a mliečnych výrobkov, ktoré jej boli v rámci školského programu dodané v realizačnom období, a o množstvách z dodaného školského ovocia a zeleniny a školského mlieka a mliečnych výrobkov, ktoré v realizačnom období ďalej distribuovala svojim deťom alebo žiakom, sa vypúšťajú údaje o množstvách školského ovocia a zeleniny a školského mlieka a mliečnych výrobkov, ktoré boli v rámci školského programu priamo distribuované deťom alebo žiakom, napr. prostredníctvom automatov, nakoľko škola takúto informáciu nemusí mať.

**K bodu 28**

 Vo vzťahu k novo zavádzanej povinnosti školy spočívajúcej v zákaze úpravy školského ovocia a zeleniny a školského mlieka a mliečnych výrobkov, ktoré jej boli v rámci školského programu dodané takým spôsobom, že by už neboli oprávneným ovocím a zeleninou alebo oprávneným mliekom a mliečnymi výrobkami, sa zavádza aj vyhlásenie o dodržaní tohto zákazu vo vyhlásení školy, ktoré sa predkladá na účely konania o poskytnutí pomoci na dodanie týchto poľnohospodárskych výrobkov pre deti alebo žiakov danej školy. Aj tejto úprave sa navrhuje účinnosť až od začiatku školského roka 2021/2022.

**K bodu 30**

 Škola síce nemusí mať informáciu o množstvách školského ovocia a zeleniny alebo školského mlieka a mliečnych výrobkov, ktoré boli jej deťom alebo žiakom priamo distribuované osobou, ktorá mala na túto ich distribúciu schválené poskytovanie pomoci, avšak musí mať informáciu o tom, či sa u nej takáto distribúcia uskutočňovala. Preto sa tento údaj pridáva do vyhlásenia školy, ktoré sa predkladá na účely konania o poskytnutí pomoci na distribúciu školského ovocia a zeleniny alebo školského mlieka a mliečnych výrobkov deťom alebo žiakom.

**K bodu 35**

 Ustanovuje sa právna fikcia, že škola svojím vyhlásením podľa § 7 ods. 2 písm. c) novelizovaného nariadenia vlády v znení navrhovaného nariadenia vlády o množstvách školského ovocia a zeleniny a školského mlieka a mliečnych výrobkov, ktoré jej boli v rámci školského programu dodané v realizačnom období, a o množstvách z dodaného školského ovocia a zeleniny a školského mlieka a mliečnych výrobkov, ktoré v realizačnom období ďalej distribuovala svojim deťom alebo žiakom, zároveň vyhlasuje, že tieto poľnohospodárske výrobky boli jej deťom alebo žiakom distribuované popri poskytovaní výchovy alebo vzdelávania týmto jej deťom alebo žiakom v rozsahu, v ktorom je poskytovanie výchovy alebo vzdelávania na účely vykonávania školského programu povinné. Význam tohto ustanovenia je zrejmý až pri objasnení podstaty školského programu ako programu poskytovania pomoci na dodávanie a distribúciu ovocia a zeleniny, banánov a mlieka a mliečnych výrobkov deťom prijatým vo vzdelávacích zariadeniach, teda v predškolských zariadeniach poskytujúcich výchovu alebo vo vzdelávacích zariadeniach poskytujúcich vzdelávanie. Pokiaľ by teda školy tieto svoje základné funkcie školských zariadení na účely školského programu neplnili, napríklad z dôvodu obmedzenia ich prevádzky, distribúcia školského ovocia a zeleniny a školského mlieka a mliečnych výrobkov deťom alebo žiakom týchto škôl by nemohla byť považovaná za ich distribúciu vykonávanú v rámci školského programu. Preto sa ustanovuje, že ak už škola na účely konania o poskytnutí pomoci na dodávanie školského ovocia a zeleniny alebo školského mlieka a mliečnych výrobkov svojim deťom alebo žiakom vyhlasuje, že sa pre nich tieto poľnohospodárske výrobky dodali v určitých množstvách, a že ich v určitých množstvách následne týmto svojim deťom alebo žiakom aj distribuovala, tak tým táto škola zároveň automaticky vyhlasuje, že tieto svoje základné funkcie výchovy alebo vzdelávania týchto detí alebo žiakov popri distribúcii týchto poľnohospodárskych výrobkov aj riadne vykonávala. Školský program je totiž programom poskytovania pomoci na dodávanie alebo distribúciu poľnohospodárskych výrobkov pre deti alebo žiakov prijatých v školách, ktorým tieto školy poskytujú výchovu alebo vzdelávanie, a nie programom poskytovania pomoci na dodávanie alebo distribúciu poľnohospodárskych výrobkov pre deti alebo žiakov, ktorým tieto školy výchovu alebo vzdelávanie neposkytujú, napríklad pretože je ich prevádzka aktuálne obmedzená.

**K bodom 37 a 38**

 Jednou z hlavných zmien zavádzaných navrhovaným nariadením vlády je zavedenie dodatočnej pomoci, ktorá sa bude poskytovať výlučne z prostriedkov štátneho rozpočtu, a ktorá sa bude poskytovať na pokrytie úhrady, ktorú možno žiadať okrem pomoci, resp. základnej pomoci, na dodávanie alebo distribúciu poľnohospodárskeho výrobku školského ovocia a zeleniny alebo školského mlieka a mliečnych výrobkov uvedených v tabuľke A prílohy č. 1 k novelizovanému nariadeniu vlády v znení navrhovaného nariadenia vlády pre deti alebo žiakov. V prípade dostatočného množstva prostriedkov štátneho rozpočtu sa bude táto dodatočná pomoc poskytovať na pokrytie celej tejto úhrady, a tým pádom aj na pokrytie DPH za dané poľnohospodárske výrobky, nakoľko táto úhrada vždy zahŕňa aj DPH. Táto dodatočná pomoc sa bude poskytovať až od začiatku školského roku 2021/2022, čo sa explicitne ustanovuje aj v novo navrhovanom prechodnom ustanovení. Pôvodná pomoc sa tak bude deliť na základnú pomoc, ktorá bude plniť pôvodnú funkciu pomoci na dodávanie alebo distribúciu školského ovocia a zeleniny alebo školského mlieka a mliečnych výrobkov v rámci vykonávania školského programu, a dodatočná pomoc bude plniť funkciu znižovania, resp. v prípade dostatočného množstva prostriedkov štátneho rozpočtu úplnej eliminácie úhrady za tieto poľnohospodárske výrobky, vďaka čomu by ich mohli deti a žiaci v rámci školského programu dostať zadarmo.

**K bodu 39**

 Základná funkcia tohto ustanovenia sa nemení. Stále sa bude na jeho základe znižovať výška pomoci na dodávanie alebo distribúciu školského ovocia a zeleniny alebo školského mlieka a mliečnych výrobkov, ak celková protihodnota za tieto poľnohospodárske výrobky po odrátaní celkovej pomoci za toto ich dodávanie alebo distribúciu pre deti alebo žiakov nebude dostatočná na úhradu celej DPH za toto ich dodanie. Takéto ustanovenie je potrebné, aby sa zabránilo poskytovaniu pomoci z finančných prostriedkov Európskej únie na pokrývanie DPH v rozpore s čl. 4 ods. 3 delegovaného nariadenia (EÚ) 2017/40, a keďže základná pomoc sa poskytuje predovšetkým z finančných prostriedkov Európskej únie, ustanovuje sa, že ak by táto časť protihodnoty za uvedené poľnohospodárske výrobky nezahŕňajúca základnú pomoc nebola na úhradu DPH postačujúca, výška základnej pomoci sa pri tejto situácii pomerne zníži. Časť protihodnoty za dodanie alebo distribúciu poľnohospodárskeho výrobku školského ovocia a zeleniny alebo školského mlieka a mliečnych výrobkov v rámci školského programu nezahŕňajúca pomoc na toto jeho dodanie alebo distribúciu je fakticky úhradou, ktorú možno za takýto poľnohospodársky výrobok žiadať od školy, dieťaťa alebo žiaka, ktorá musí podľa novelizovaného nariadenia vlády v znení navrhovaného nariadenia vlády vždy zahŕňať aj DPH za toto dodanie týchto poľnohospodárskych výrobkov. Ak by sa teda vyskytla situácia, že by sa za takýto poľnohospodársky výrobok v rámci školského programu zaplatila nižšia úhrada, než by bolo na pokrytie DPH za dodanie tohto poľnohospodárskeho výrobku potrebné, muselo by dôjsť ku kráteniu výšky základnej pomoci, poskytovanej na jeho dodanie alebo distribúciu, aby základná pomoc nemohla byť použitá na úhradu DPH. Navrhovanou zmenou sa v danom ustanovení nielenže zavádza nový pojem „základná pomoc“, ale sa v ňom aj ustanovuje, že toto posudzovanie úhrady DPH zo zdrojov mimo základnej pomoci sa vykonáva na jeden druh poľnohospodárskych výrobkov, ktoré boli dodávané alebo distribuované pre deti alebo žiakov tej istej školy, v rámci jedného realizačného obdobia. Nejedná sa teda o posudzovanie zvlášť za každú dodávku, ale za dodávky počas celého realizačného obdobia, a to vo vzťahu k jednému druhu poľnohospodárskeho výrobku, a vo vzťahu k jednej škole.

**K bodu 40**

 Vo vzťahu k predchádzajúcemu ustanoveniu o krátení pomoci z dôvodu nepokrývania celej DPH za dodanie školského ovocia a zeleniny alebo školského mlieka a mliečnych výrobkov, dodaných alebo distribuovaných v rámci vykonávania školského programu, z iných zdrojov než zo základnej pomoci, sa ustanovuje, že toto krátenie vo vzťahu k DPH má prednosť pred krátením základnej pomoci z finančných prostriedkov Európskej únie, ktoré nastáva z dôvodu podania žiadosti o poskytnutie tejto pomoci po lehote ustanovenej na jej podanie v čl. 4 ods. 4 vykonávacieho nariadenia (EÚ) 2017/39. Toto krátenie je krátením podľa čl. 4 ods. 5 vykonávacieho nariadenia (EÚ) 2017/39, a týka sa len tej časti základnej pomoci, ktorá sa poskytuje z finančných prostriedkov Európskej únie. Navrhovaným ustanovením sa jednoznačne ustanovuje, že toto krátenie podľa právneho aktu Európskej únie sa v Slovenskej republike uskutočňuje až zo základnej pomoci, ktorej výška bola predtým znížená krátením vo vzťahu k DPH podľa predchádzajúceho ustanovenia, pokiaľ teda k takémuto kráteniu vo vzťahu k DPH v danom prípade došlo.

**K bodu 43**

 Vo vzťahu k ustanovenému zaokrúhľovaniu celkovej výšky pomoci na dodávanie alebo distribúciu školského ovocia a zeleniny alebo školského mlieka a mliečnych výrobkov pre deti alebo žiakov sa jednoznačne ustanovuje, že ak bola táto celková výška pomoci krátená podľa ustanovení novelizovaného nariadenia vlády v znení navrhovaného nariadenia vlády, alebo ak bola krátená podľa právnych predpisov Európskej únie, prípade podľa oboch typov predpisov, ustanovené pravidlo o zaokrúhľovaní sa použije na túto krátenú výšku pomoci.

**K bodu 50**

 Jednoznačne sa ustanovuje, že aj keď sa na poskytovanie pomoci používajú prostriedky štátneho rozpočtu, stále ich možno použiť len na poskytovanie pomoci na tie činnosti, na ktoré možno poskytnúť pomoc aj z finančných prostriedkov Európskej únie. Samozrejme, toto ustanovenie obsahuje odchýlku, podľa ktorej možno pomoc z prostriedkov štátneho rozpočtu použiť aj iným spôsobom, ak je to v novelizovanom nariadení vlády v znení navrhovaného nariadenia vlády explicitne ustanovené, ako napríklad v prípade dodatočnej pomoci na pokrytie úhrady, ktorú možno za poľnohospodárske výrobky, dodávané alebo distribuované v rámci školského programu, žiadať popri základnej pomoci.

**K bodom 51 a 52**

 Z ustanovenia o maximálnom podiele oprávnených nákladov vynaložených na slovenské sprievodné opatrenia alebo na propagáciu školského programu vykonávaného v Slovenskej republike, na ktorého pokrytie možno pomoc poskytnúť podľa osobitných predpisov, sa vypúšťajú náklady na dodávanie alebo distribúciu školských mliečnych výrobkov alebo školského ovocia a zeleniny, dodávaných alebo distribuovaných práve v rámci slovenských sprievodných opatrení, teda vlastne dodávaných alebo distribuovaných ako ochutnávka pre deti alebo žiakov. Vzhľadom k týmto špecifickým nákladom sa zavádza osobitné ustanovenie, ktorým sa ustanovuje právna fikcia výšky týchto oprávnených nákladov ako výšky základnej pomoci. Jedná sa o značné zjednodušenie spôsobu overovania nákladov vynaložených na túto formu slovenských sprievodných opatrení, pri ktorej sa využijú už ustanovené výšky tejto základnej pomoci, a vytvorí sa tak paušálna výška pomoci na zabezpečovanie týchto činností. Táto zmena sa navrhuje až od začiatku školského roka 2021/2022.

**K bodom 53a 38**

 Ustanovuje sa, že dodatočnú pomoc na dodávanie alebo distribúciu školského ovocia a zeleniny alebo školského mlieka alebo mliečnych výrobkov pre deti alebo žiakov bude možné poskytovať až od začiatku školského roka 2021/2022. Vzhľadom k tomu sa zmení aj ustanovenie o poskytovaní tejto dodatočnej pomoci tak, že sa bude automaticky poskytovať vždy vtedy, keď budú na poskytovanie pomoci pridelené aj prostriedky štátneho rozpočtu. Taktiež sa na účely konaní o poskytnutí pomoci na dodávanie alebo distribúciu školského ovocia a zeleniny alebo školského mlieka a mliečnych výrobkov pre deti alebo žiakov v druhom alebo treťom realizačnom období školského roka 2021/2022 ustanovuje právna fikcia, v dôsledku ktorej sa budú výnimky z pravidiel o maximálnom podiele porcií spracovaného ovocia a zeleniny na celkovom množstve porcií školského ovocia a zeleniny, dodaných v rámci vykonávania školského programu jednou osobou pre deti alebo žiakov jednej školy, o dodávaní alebo distribúcii školského ovocia a zeleniny alebo školského mlieka a mliečnych výrobkov pre deti alebo žiakov v rámci vykonávania školského programu jednou osobou najmenej počas dvoch realizačných období jedného školského roka, a o dodávaní alebo distribúcii školského ovocia a zeleniny alebo školského mlieka a mliečnych výrobkov jednou osobou pre deti alebo žiakov všetkých škôl, na dodávanie alebo distribúciu týchto poľnohospodárskych výrobkov pre deti alebo žiakov ktorých bola tejto osobe pridelená maximálna výška pomoci, aspoň počas jedného realizačného obdobia daného školského roka, v týchto konaniach zakaždým automaticky uplatňovať. Dôvodom je zvláštne prevádzkovanie škôl počas tohto školského roka, ktoré dodávatelia alebo distribútori nezavinili, vzhľadom k čomu by ani nemali znášať dôsledky vyplývajúce z nesplnenia osobitných vnútroštátne ustanovených povinností z dôvodu tohto zvláštneho prevádzkovania škôl v podobe krátenia pomoci.

**K bodu 54**

 Zavádza sa klasické prechodné ustanovenie, podľa ktorého budú konania týkajúce sa pomoci na vykonávanie školského programu v obdobiach pred začatím školského roka 2021/2022 pokračovať podľa právnej úpravy účinnej do 31.07.2021.

**K bodu 61**

 Ustanovujú sa nové výšky základnej pomoci na dodávanie alebo distribúciu školského ovocia a zeleniny alebo školského mlieka alebo mliečnych výrobkov pre deti alebo žiakov a nové najvyššie výšky úhrad, ktoré možno za tieto poľnohospodárske výrobky v rámci školského programu žiadať. Jedná sa o nové paušálne výšky maximálnej protihodnoty za tieto poľnohospodárske výrobky, ktoré boli ustanovené na základe aktuálnej situácie na trhu.

**K bodu 62**

 Aktualizuje sa aj transpozičná príloha.

**K čl. II**

 Účinnosť tých častí navrhovaného nariadenia vlády, ktoré predovšetkým precizujú a upresňujú doterajšie znenie novelizovaného nariadenia vlády, sa navrhuje na deň vyhlásenia v Zbierke zákonov Slovenskej republiky, nakoľko na účely praktickej aplikácie takýchto úprav sa nevyžaduje legisvakančná lehota, avšak účinnosť ostatných ustanovení sa navrhuje až na začiatok školského roka 2021/2022, nakoľko tieto sa týkajú až nasledujúcich školských rokov.